R5dwMg/zh-wiki-yue-long huggingface dataset:
政府透過香港金融管理局授權3間商業銀行喺香港出銀紙，分別係中國銀行  有限公司、香港上海滙豐銀行有限公司及渣打銀行。而2002年推出嘅10蚊紙同埋2007年推出嘅10蚊膠銀紙係由政府香港金融管理局出。
金管局喺1996年4月代表政府從英國De La Rue集團購入位於大埔嘅印鈔廠，該廠隨即以「香港印鈔」呢個名經營業務。香港印鈔有限公司由香港金融管理局總裁擔任主席。政府繼續係香港印鈔嘅大股東，有用控制權。
另一方面，亦由於10蚊銀好易俾人偽造，喺發行後幾年間政府同銀行都收到唔少假10蚊銀，當中更不乏大量生產嘅個案。於是香港政府喺2002年決定委託香港金融管理局出過10蚊紙，以紫色為主色並加入防偽特徵，俗稱花蟹。
2007年7月9號，香港金融管理局首次發行10蚊塑膠銀紙，成為香港貨幣史上首批塑膠銀紙。另外自2005年9月起，全港所有銀行一收到民眾存入嘅「青蟹」，就會全部收番，唔再畀佢流出市面，所有「青蟹」收番之後都會交去發鈔銀行報銷。
廿蚊紙啱啱出嗰時，作用只係輔助十蚊紙，所以出得好少，但自從滙豐銀行同埋渣打銀行分別喺1993年同埋1996年唔再出十蚊紙之後，就開始大量發行廿蚊紙。另一方面，發鈔銀行唔再出十蚊紙之後，原有嘅十蚊紙俾市民收埋晒，流通量大幅下降，廿蚊紙好快就成為最廣泛流通嘅銀紙。
直到1968年，滙豐銀行至再出新版50蚊紙，設計以藍色為主調，而渣打銀行亦自1970年起出藍色嘅50蚊紙。自1985年起，兩間發鈔銀行嘅50蚊紙除咗細張啲之外，亦改以紫色印刷。喺1993年，因應香港主權移交臨近，兩間發鈔銀行改咗原本帶有英國色彩嘅鈔票設計，但色水冇變。
然而，香港金融管理局喺2002年推出紫色嘅10蚊紙，3間發鈔銀行為免市民混淆，喺2003年重新設計嘅50蚊紙改以綠色為主色，當中渣打銀行嘅新版50蚊紙，唔再採用沿用咗23年嘅「獅子踩波」圖案，改用舊版廿蚊紙嘅「海龜」圖案。
一百蚊紙係現時香港流通貨幣之一，面值100港元，目前分別由香港3間發鈔銀行發行。由於最大發鈔銀行──香港上海滙豐銀行長期以來嘅100蚊紙都係以紅色為主調，所以香港民間俗稱「紅衫魚」。以鈔票冧巴計，100蚊紙嘅發行量僅次於20蚊紙。
100蚊紙早喺19世紀中已由當時3間發鈔銀行──香港上海匯理銀行、印度新金山中國匯理銀行同埋印度倫頓中國三處匯理銀行發行。直到二次大戰以前，3間發鈔銀行嘅100蚊紙設計分別出現咗幾次變化，尺寸、顏色、風格一直都有唔同。
戰後，3間發鈔銀行繼續出戰前樣式嘅100蚊紙。直到1959年，滙豐銀行同埋有利銀行改咗100蚊紙嘅設計，兩間銀行嘅鈔票除咗大幅縮細之外，亦採用同樣尺寸同埋色。不過實際上，滙豐銀行嘅鈔票圖案設計改動唔大。
喺1970年，渣打銀行大幅更改鈔票設計，終於改以紅色為主調。滙豐銀行同埋有利銀行亦相繼喺1972年同埋1974年改鈔票設計。不過，有利銀行嘅新鈔票只係喺1974年出過一次，之後就再冇出銀紙。而渣打銀行喺1979年又再重新設計一系列鈔票，以中國傳統瑞獸為題材，當中100蚊紙用咗「麒麟」。
自1985年起，兩間發鈔銀行重新設計100蚊紙，尺寸再度「縮水」，變成家下嘅大細。1989年，滙豐銀行改以淺紅色同埋桃色印刷100蚊紙，原因可能係原有設計嘅色太深，同樣現象亦出現喺20蚊同埋1000蚊紙身上。
2009年，渣打銀行為紀念香港分行成立150周年，推出百五蚊紀念銀紙，發行量一百萬張，包括單張、四連張及三十五連張。2009年10月1號起喺渣打銀行香港各分行開賣，單張賣288蚊，自選冧巴888蚊，100張特別冧巴會攞去拍賣，收益會攞去捐。
目前500蚊紙由香港3間發鈔銀行發行。現時以鈔票冧巴計，500蚊紙發行量係排第3。由於市面上出現大量滙豐銀行2000年同埋2002年版本嘅一千蚊假銀紙，令市民對一千蚊紙冇晒信心，所以滙豐銀行最近印多咗500蚊紙，取代唔多受歡迎嘅一千蚊紙。
一千蚊紙係現時流通嘅香港銀紙之一，面值1000港元，係香港最大面額鈔票，目前分別由3間發鈔銀行發行。由於1000蚊紙一直都係以金色為主調，所以香港民間由500蚊紙嘅俗稱「大牛」引申出「金牛」呢個稱呼。
1000蚊紙嘅歷史最早可以追溯到1860年代，當時東藩匯理銀行曾經出過面值1000港元嘅樣票，冇喺市面流通。實際上，對於當時月薪得幾蚊嘅市民嚟講，1000蚊係天文數字。慳度士丹中國日本匯理銀行亦喺差唔多同一時期出過1000蚊紙樣本。
自1985年起，兩間發鈔銀行重新設計1000蚊紙，尺寸「縮水」，變成家下嘅大細。喺1988年，滙豐銀行改以淺金色印刷1000蚊紙，原因可能係原有設計隻色太深，同樣現象亦出現喺20蚊同埋100蚊紙身上。
2007年3月，香港警方同埋銀行相繼發現過千張已流入市面嘅滙豐銀行2000年同埋2002年版1000蚊紙，涉及面值過百萬蚊，於是銀行開始積極回收呢啲版本嘅1000蚊紙，唔畀佢哋流出市面。另一方面，滙豐銀行開始印多啲500蚊紙，取替俾銀行回收嘅2000年同埋2002年版滙豐銀行1000蚊紙。
到咗移交後，中共中央政府卻經常咁違背咗《中英聯合聲明》同《基本法》嘅精神，對香港嘅民主同自治等有較壞嘅影響。而隨著2019年逃犯條例修訂草案風波嘅爆發，到中央政府兜開埋法定程序而強推《香港國家安全法》、通過中央自己出法案去干預埋香港本地嘅選舉制，已經有越來越多西方世界觀點認為，北京違反咗中英聯合聲明。
英國前首相戴卓爾夫人1984年12月19號喺北京簽署《中英聯合聲明》後隨即訪港，並同當時嘅行政立法兩局嘅非官守議員會面，英國國家檔案館解密嘅訪港準備文件，列出戴卓爾夫人會見時嘅講話重點。戴卓爾夫人指中國視《聲明》為有法律效力嘅協議，表明如中國違反《聲明》，英國喺1997年後亦有權提出，而且強調會毫不猶豫噉提出。
而戴卓爾夫人仲試過寫信畀美國嘅列根總統，遊說佢撐英國喺《聲明》度嘅立場，強調過份文件係「具國際約束力的協議」。而倫敦喺游說華府時都引用過字眼，指份文件經過咗英國國會嘅辯論審議、簽署、再由英女皇拍板，強調返「具有國際法中的完整法律效力」。
其中一個喺香港最先提出中國違反《中英聯合聲明》觀點嘅非建制派人士，係之後俾撤咗議員資格嘅立法會議員游蕙禎。游蕙禎喺2016年人大釋法「解釋」基本法104條之後，就寫過信到英國外交部，話中國違反咗中英聯合聲明附件一嘅內容，同時話喺個聲明簽署嘅時候《維也納條約法公約》經已生效，而聲明亦經已交畀聯合國備案，呢份聲明應該受到呢條公約嘅規管。
游蕙禎又話，由於通常違約嘅申訴只可以由締約國提出，所以先寫俾英國，希望英國介入，促使中方履行承諾，唔係嘅話就應該當份聲明失效咗，咁一嚟港人英國雙方就應該重新簽新約決定返前途。嗰陣時嘅英國工黨國會議員Catherine West就即時回應咗游蕙禎嘅信，要求政府回應。
喺2017年6月30號，中國外交部發言人陸慷試過公開話，《中英聯合聲明》係歷史文件，唔再具有任何現實意義，對中央政府對香港特區嘅管理亦唔具備任何約束力。嗰陣時嘅英國外交部就即時回應話《聲明》係有法律約束力嘅條約，至今係繼續生效，又強調返英國作為聯合簽署國，有責任密切監督《聲明》實施嘅情況。
喺2019年6月12號中國駐英國大使接受BBC訪問同埋喺8月20號中共官媒央視評論入面，佢哋都話《中英聯合聲明》係一份過時嘅歷史文件，再次引起爭議。喺7月，英國外相侯俊偉就敦促咗中方要尊重返《中英聯合聲明》，否則唔排除對中國實施制裁或者驅逐佢哋嘅外交官。
經歷2020年《香港國家安全法》未經港人同意嘅立法，2021年針對泛民主派35+初選嘅政治檢控拘捕，而且北京亦兜開埋香港立法會兼唔諮詢過本地市民意見，透過中央自己出法案改埋香港本地嘅選舉制。跟著就仲多聲音批評返中共政府係違反咗《中英聯合聲明》。
炮仗，又叫鞭爆、鞭炮、爆竹、炮竹、紙炮仔等，起源至今有2000幾年歷史。鞭炮最開始主要用嚟驅魔避邪，到咗而家，華人響傳統節日、婚禮喜慶、各類慶典、廟會活動等場合幾乎都會燒炮仗，特別係響新年期間，炮仗嘅使用量超過全年用量嘅一半。
大約響20世紀末，中國禁止喺城市燒炮仗，但並冇得到完全嘅施行，近年來有條件准燒煙花炮仗，香港政府就喺六七暴動過後立例全面禁止燒煙花炮仗，但每逢傳統節慶，特別係春節期間，新界尤其係鄉郊地區依然有人燒。響東南亞華人地區，有部分國家明文禁止煙花炮仗，但同樣只係形式。
香港工業早響20世紀初已經出現，好似採石開礦咁，不過真正嘅發展要去到1950年代，嗰時嚟自上海，由中國大陸避難嘅企業家落到嚟香港。1950年代至1980年代，工業係香港經濟嘅主要支柱，之後隨住成本、競爭因素，好多廠搬上中國大陸，香港工業面對地產業競爭，同埋人工貴影響，已經由第二產業轉型到第三產業服務業。
香港史有文字可以追到東漢嘅李鄭屋古墓，裏面刻有『大吉蕃禺』同『大治曆』呢幾隻吉利字句。而考古發現重可以追到史前舊石器時代。不過香港地方有好多字記低，都係十九世紀中，香港開埠之後嘅事。有信史嘅考古發現，多數係由唐朝開始。
靠地質分析，75000年前，係最後一個冰河時期，其中一段最凍嘅時間，海平面比家下低成77米，企嶺下海變成平地。之後28000年前最暖嗰陣，香港有啲低地畀水浸住。之後25000年前再轉返凍，去到18000到17000年前就最凍，海平面比家下低120米到130米，成個香港同大鵬灣都變晒地。
香港近企嶺下海黃地峒呢個山，近海一邊發現有舊石器時代石塘，重有6000件呢個時代嘅石器。個地方係2003年無意中發現，2004年11月到12月先開始發掘。搵到嘅石器估計係39000同35000年前，不過未有定論，相信係舊石器時代晚期。
黃地峒個遺址，據初步考訂，係整石器工場。石器之多係中國各地少見。石器種類同東南亞發現嘅類似，初步引證到智人係由非洲一路搬過來東亞。智人由非洲經東南亞入今日中國地方，而非經中亞入來，而黃地峒就響正擴散路綫之上。
香港新石器時代文物相當豐富，1931年起就一直有新發現。1931年史戈菲響赤鱲角搵到呢個時代嘅石錛。1950年代，香港大學考古隊分別響大嶼山、赤鱲角同埋南丫島掘到陶器、亦都有石造同青銅造嘅捕魚架生、兵器等等。
1990年代同2000年代，香港有唔少大型工程，喺開工之前都會做搶救發掘。1997年6月到11月，響馬灣東灣仔北，搵到成廿座新石器時代晚期，到青銅時代早期嘅墓。15座有人骨，當中7座人骨重好完整。研究過之後，呢啲人係亞洲蒙古人種，有熱帶地區人種特徵。
香港有八處特殊石刻，上面有一啲特別嘅圖案，相信係呢個時代嘅產物。時代大概同北方商代相若。學者估係係先民祈求風平浪靜有關。呢八處分佈響東龍島、滘西洲、蒲台島、黃竹坑、長洲、大嶼山石壁、香港島大浪灣同埋西貢龍蝦灣。
青銅器約響公元前1500年左近出現，呢個係史前時代最後階段。雖則嗰陣無大量咁用青銅器，不過都搵到刀，箭鏃同埋戈呢類青銅兵器，而架生就有魚鈎同空銎斧。赤鱲角過路灣，大嶼山東灣同沙螺灣，重有南丫島大灣同沙埔村，都搵到石範，即係做青銅器嘅模，證明香港係有鑄造青銅器。
公元前111年，大漢元鼎六年，武帝劉徹滅咗南越國，香港就歸漢管，呢個時候係南海郡番禺縣。李鄭屋古墓就搵到【大吉蕃禺】四個字墓磚，證明香港係番禺治下。建安八年，公元二零三年，皇帝劉協時立交州，南海郡都歸佢管。
三國時代，吳國初期香港一帶重係南海郡下，不過孫權黃武中就開東官郡。香港同埋深圳就係東官郡下。呢一帶鹽場，亦都叫做東官場。孫皓甘露二年，即係266年，東官郡置司鹽都尉，專管呢個場。鹽官就駐當時郡治，即係響今日南頭，同香港只係后海灣一海之隔。
到之後晉國吞埋吳國，統一全地，不過留低嘅史書就無講香港一帶係點。雖然後尾晉北面因為五胡亂華搞到立立亂，無咗半壁江山，不過南方就無受影響。司馬衍咸和六年，即係331年，古書有講立東官郡，郡有寶安縣，香港一帶自然響佢之下。
399年到402年，孫恩反晉，最後敗亡，呢班人就推佢妹夫盧循做阿頭。元興二年，即403年，盧循帶埋成班人由長江口坐船來番禺，重打入城，驅逐剌史吳隱，叫自己做平南將軍，晉朝廷迫住封佢做征虜將軍、廣州刺史、平越中郎將。
盧循重派佢姐夫徐道覆同自己人佔據始興同埋其他地方。係咁，香港一帶就響盧循手上。410年，盧循有十萬軍，成千艘十二丈高大船北上打晉，不過佢錯失機會，打輸咗，想返轉頭，不過呢個時候，番禺又畀晉軍霸返，411年打極都打唔入，最後搞到自殺。
公元420年，劉裕迫晉帝讓位畀佢，立宋國，香港一帶都係東官郡寶安縣。不過同年亦都寶安男相/國，係人哋封地。傳說元嘉五年之後，杯渡禪師就係坐杯咁樣嘅船，呢個時候來到家下嘅青山，響山上立寺，叫做杯渡寺。因為咁，青山亦都叫過做杯渡山。
479年，蕭道成迫宋帝讓位畀佢，立齊國，香港一帶如舊。502年，蕭衍迫齊帝讓位畀佢，立梁國，如舊。507年東官郡變做東莞郡，香港就變成歸東莞郡寶安縣下。557年，梁帝讓位畀陳霸先，咁陳霸先就立陳國，都係一樣係東莞郡寶安縣。
隋朝楊堅589年滅咗陳國，初頭重保留制度。開皇十年，即係590年，精簡到兩級，將東莞郡併入去廣州，香港一帶係廣州寶安縣下。仁壽元年，601年廣州避太子楊廣個名，改做番州。楊廣大業三年，即係606年，就唔要州，將寶安縣納入去南海郡。
去到太宗李世民嗰陣，南頭嗰邊變成屯門鎮，軍事上香港歸呢個鎮管。而南頭城東南海路二百里，就係屯門，而香港家下青山，就係嗰時嘅屯門山。屯門因為係入廣州海路之一，所以駐重兵，以免有海寇。李隆基天寶二年，海賊吳令光作亂，海南郡守劉巨麟就係用屯門鎮兵平亂。
唐時因為屯門係海道重地，亦係廣州府外港，入廣州府城或出海外嘅船都會停響度先。當時柳兪就有詩講，『屯門雖云高，亦映波浪沒』。而另一個詩人劉夢得有踏潮歌，『屯門積日無廻飈，滄波不歸成踏潮』。而佢西北后海灣鰲磡石發現唐宋時期陶瓷片2479片，唔少重係各省名瓷，證明呢處古代交通繁盛。
大漢最後一個皇帝劉鋹，響香港留低幾筆記錄。大寶元年，即係958年，佢置東莞縣屯門鎮。十二年，即969年，二月十八，將屯門山封為瑞應山，重有立碑。不過呢塊碑已經不知所蹤。瑞應山北麓有軍寨，有靖海都巡同知屯門鎮事。
香港大埔海一帶係出名採珠場。劉鋹重響呢度叫做媚川都。招幾千人兵採珠，人數有記二千到八千不等，呢個場後尾畀大宋趙匡胤廢咗。媚川呢個名係來自晉人陸機《文賦》，『水懷珠而川媚』。媚川都雖然講大埔海，不過亦都包埋今日香港全境。
因為香港一帶海運發達，九龍灣海有唔少船來往停泊，熟水性嘅福建人來到九龍一帶開村。九龍大磡蒲岡村，村民個林氏族譜講，大中祥符元年成申，原藉福建莆田，以艚運為業嘅林松堅、林栢堅響佛堂門遇險，浮到去南佛堂山崖甩難。
佢哋子孫有經商致富，響九龍彭蒲圍定居，之後搬到大磡窩蒲岡。考古發掘有唔少磁器響呢一帶搵到，好可能同海上貿易有關。羅香林講過佢嘅朋友喺黃大仙住宅內搵到大量宋代銅錢，全部響宋室南渡長江之前。證明嗰時九龍灣一帶幾有錢。
大宋國統治之下，北方人唔少人落來嶺南定居，到無咗北半領土，呢個趨勢就更加快。香港考古發掘到幾處宋時居所。最出名係鄧符，佢響趙佶崇寧年間做官。後尾見錦田桂角山風景好，就定居落呢度，重開埋力瀛書齋。佢個孫鄧銑因亂時勤王有功，曾孫鄧自明娶到趙構個女。
大宋時期香港都係產鹽之地。鹽甚至支撐住大宋經濟，官府靠鹽收入發鈔。大奚山有海南柵，推斷係今日大澳，九龍灣有官富場。紹興年間，土著朱祐盤據大嶼山，後尾佢向官府投誠，少壯就做水軍，老弱就可以返歸。當時鹽係官府專利，鹽稅好重，官府利厚而鹽民薄，所以周圍都有鹽梟賣私鹽避稅。
宋會要輯錄就有講官府會派兵鎮壓私鹽。隆興元年十一月十五日，曾經廢官富場，將佢歸入叠福場。淳熙十四年五月廿九皇帝趙昚下詔，明令禁大奚山私鹽。之不過仍然禁之不絕。大嶼山嘅鹽梟同彈壓官高登聚眾反抗，響海度劫船，甚至攻擊廣州城。
大宋去到1277年已經末期，正月時皇帝趙昰同佢親細佬趙昺，畀元軍追住來打。宋軍一路護住佢哋。由當時惠州境嘅甲子門，想經海路廣州城。當時香港屬於廣州境，亦係海路必經之路。二帝因為咁就來到香港。首先1277年丁丑年正月佢哋去梅蔚。
梅蔚有學者推斷係今日大嶼山梅窩，不過亦有學唔同意，因為實在唔順路。四月，佢哋去到官富場，即係九龍東面大海灣，九龍灣。考古學家響西貢泥涌搵到宋室專用磁器，可能佢哋來到官富場之前，經過泥涌。響九龍灣亦都搵到唔少精緻宋代磁器，不過係咪同宋帝有關，就唔有實質證據。
六月二帝就搬去遠少少，九龍半島嘅古墐。古墐就係今日馬頭圍，馬頭圍以前叫做古墐圍。後人響附近留有宋王臺，有聖山。臺南有二王殿村，起上帝廟。紅磡重建嘅北帝廟就係咁來。九月，二帝又搬去到淺灣，即係今日嘅荃灣。
元朝時仍舊歸廣州東莞縣管。因為有珠鹽呢啲重要產物，所以有屯門巡檢司管理民政。唔少人南遷響香港落地生根。新界五大族之一，廖氏就係響元末由福建搬過來。而響東莞鄧氏長房鄧林之曾孫鄧季琇呢一房，搬到龍躍頭開田落戶，最後趕埋彭氏出龍躍頭。
政治方面，原本響至正元年係一個東莞縣鹽官仔嘅何真，因為響纍次幫元朝打退土豪叛軍，去到至正二十三年已經係廣東大官，手握大軍。呢個時候朱元璋勢力已經響北方好快擴展。何真亦都加強防範，收服各地土豪，重收服埋廣州，東至潮州，西至蒼悟都係佢勢力範圍。
朱元璋響1368年洪武元年登基做皇帝，國號大明。佢二月派廖永忠做征南將軍，廖永忠去到福州，寫信畀何真，叫佢歸順。何真回信答應。三月廖永忠帶軍來到潮州，何真降明。就咁樣，廣東就落響大明手上。香港亦隨之歸入大明。
朱元璋、朱棣都先後加封南海神同媽祖林默娘兩位神祗。尤其係媽祖，佢加封做天妃。由長江到珠江沿岸都有佢嘅廟。響廣州東莞縣，就近香港嘅赤灣天妃宮。赤灣天妃宮響家下南頭半島頭，蛇口西面一個海港。何真係響赤灣度接過廖永忠，重同佢入廟拜媽。
正德九年，葡萄牙佔領屯門到后海灣，重棟埋石柱，刻埋國徽。佛朗機人起軍營，造火銃、設刑場。大明同佢哋多次交涉。響正德十二年七月廿八，葡萄牙人就同廣東官員第一次會面。最後大家傾唔埋，正德辛巳，廣東巡海遣副使汪鋐遂親自督師驅逐。
佛朗機人據險抗守，以火銃轟明軍，並想佔據埋南頭城。汪鋐親臨前線，指授方略，用爛船火燒佛朗機嘅船。爛船載住枯柴同乾荻草，灌油點火，隨風飄去佛朗機船，好快就燒到對方嘅船。重搵埋好熟水性嘅人，將佛朗機嘅船鑿沉。
嘉靖二年因為日本大內同細川兩幫人代表日本兩個政府，都到咗浙江寧波做貢市。因為官員貪污不公，任由兩方互鬥，爆發了寧波之亂。1529年廢除了寧波市舶司大監，禁貢市，停止對外貿易。禁止貿易因為影響民生，令好多無生計。
香港因為位置海邊，亦都受海禁影響，亦受倭寇所擾。所以嘉靖年間開始，為咗應付倭寇，香港一帶就加強海防。香港唔少地方都加入去海防地圖裏面。廣東海防分三路巡海備倭官軍，香港就響中路，即係東莞縣南頭城起，向東經佛堂門，十字門，去到冷水角諸海澳呢個範圍。
去到嘉靖卌二年，福建巡撫譚綸、總兵戚繼光奏請恢復設置水師城寨舊制。於是廣東潮州、惠州、廣州、高州、雷州、瓊州等地設置了六個水寨。廣州境內嘅南頭寨，就東防大屋，西防廣海。嘉靖卌四年起，南頭寨阿頭就係一名參將。
嘉靖年間，南頭一帶饑民搶米暴動，鄉紳吳祚就幫手平息暴動。平息之後，吳祚等就向廣東海道副使劉穩請求響當地建縣。眾多官紳都認為當地離東莞縣治百餘里，管理好唔方便，又成日畀海寇騷擾，紛紛附議。劉穩轉告粵督，奏準立縣。
萬曆十四年到十八年，南頭水寨就搵過更高級嘅總兵擔任。南頭寨舊額大小戰船五十三載，官兵一千四百八十六人。萬曆十九年以後，戰船重曾經去到一百一十二艘，小陸官兵及雜役曾達到二千零八人。南頭水寨另外重有六處汛地，分別係佛堂門、龍船灣、洛格、大澳、浪淘灣、浪白。
每汛駐軍二百幾人。其中佛堂門同大澳就係肯定響今天香港一帶。萬曆年間海圖就更加詳細，郭棐所著《粵大記》一書，裏面《廣東沿海圖》中，就第一次寫住香港個名，赤柱、黃泥涌、尖沙嘴、葵涌、淺灣等等，重有好多香港地名都響圖上面。
大明去到末期，李自成響大明北面江山，自立大順國，同大明交戰。崇貞十七年甲申年，即大順永昌元年，大清順治元年，李自成打到京師。三月十九，大明皇帝朱由檢吊頸自殺。呢個時候，雖然無皇帝，大明南面半壁江山重響度，香港一帶重響大明統治之下。
去到五月初三，福王朱由崧做監國，五月十五響南京登基做皇帝，年號弘光元年。下一年，弘光二年，清軍打過長江，五月廿八捉咗朱由崧。大清軍無再向南打，香港一帶仍然係大明兩廣總督管。1645年，閏六月初六，唐王朱聿鍵響福州任監國，閏六月廿七做皇帝，是為隆武元年。
不過呢個時侯各地已開始擁兵自重。朱聿鍵封兩廣總督丁新魁做大學士，廣東香港一帶就係歸於朱聿鍵旗下。而丁新魁重捉埋響廣西自立做皇帝朱亨嘉，封咗做平粵伯。隆武二年江西失手，八月廿一，朱聿鍵響汀州遇到清軍而死。
十月初十，桂王朱由榔響廣東肇興任監國，十月十四做皇帝，是為永曆元年。香港一帶又變成朱由榔旗下。無幾耐，十月二十因為江西贛州失手，佢哋驚到搬去廣西梧州，廣東民心大驚。十一月初二，蘇觀生同廣東布政使顧元鏡、侍郎王應華請唐王朱聿𨮁做監國，十一月初五登基做皇帝，是為紹武元年。
大清順治三年，大明紹武元年年尾，大清李成棟帶軍入由福建入廣東。十二月十五陷廣州境，香港就歸大清管。1648年，大明永曆二年四月十五，李成棟轉投大明，朱由榔返肇慶，廣東連同香港又轉返歸大明管。1649年，皇帝愛新覺羅福臨封尚可喜做平南王，賜佢金冊、金印。
大清順治十八年，大明永曆十五年，大清為咗對付霸住廈門同臺灣嘅鄭成功，八月就厲行遷界令，將沿海各地居民都搬入內陸，等人唔可以接濟鄭成功。全香港各條村都響要搬嘅範圍，迫往搬入內陸，亦都有部份村民匿埋入山。
十二月初二，朱由榔畀人由緬甸帶返雲南，一過境就落入清軍吳三桂手。捉咗明帝之後，大清更加集中對付鄭成功。十二月十八，清廷又頒佈嚴禁通海敕諭，乜人都好，過界一律要斬死。成個香港都荒廢晒，田無人耕，鹽場無人理。
大清遷海影響好大，影響到之後香港嘅命運。沿海田地無產，沿海省份糧食不足。鹽田荒廢，亦令到周圍缺鹽。遷民無以為生，死好多人，唔少都轉做賊。海民連海邊搵食都斬，亦都迫住變做賊。官府亦都收唔夠稅，要遞度攤分。
康熙十二年，平西王吳三桂叛清。守廣東嘅尚可喜一心向清廷，無加入到叛亂。但係台灣鄭經入廣東東面潮州，馬雄入廣東西面高州、雷州同廉州，廣東十郡有四郡失守。尚可喜頂唔順，疏請告老還遼東，重請朝廷派人幫手，而佢個仔尚之信響廣東。
皇帝愛新覺羅玄燁就派舒恕同莽依圖來。康熙十五年二月廿一，尚之信加入吳三桂反清，吳三桂封佢做招討大將軍，輔德公之類，趕走清軍，好多廣東廣西大官都跟住佢叛清，廣東成尚之信之下，香港自然落入佢手中。而尚之信老竇尚可喜響十月鬱病而死。
不過吳三桂向尚之信索大量軍餉，尚之信唔想畀吳三桂控制，又響十二月初九去江西同向和碩簡親王乞降，皇帝就赦佢罪，要佢立功。廣東部份地方又歸返大清，不過就響尚之信之下。雖然臺灣劉國軒佔惠州，迫廣州，香港應該重響大清之下。
臺灣平定之後，廣東巡撫王來任、廣東總督周有德請求復界。去到康熙八年終於應承取消遷海，畀人返去海邊。而新安縣亦重新設返。後尾香港感謝王周二人功績，新界五大族響上水立報德祠，用來恭奉二公。而鄧氏亦都響錦田立周王二公祠，裏面重開周王二公書院，重十年打醮一次報答二公。
香港雖然有人返來，不過已經無法回復舊觀。因為搬嗰陣，死嘅人太多，好多都返唔到來。原本響香港嘅漁農工商，亦都無乜人做得返。曾經係香港大業嘅鹽業，亦都衰落。連香業都一同末落。清廷最後鼓勵客家人搬來香港定居，開田散業，去到英國接管九龍時都重有客家人搬來開村。
康熙年間，屈大均喺佢名作《廣東新語》裏面，講到海門，新安出海有小三門，屯門，急水門，中門，鯉魚門，雙筯門，南佛堂門，同北佛堂門。廣東有六水寨，廣州府就設喺南頭，之下有兩信地，叫屯門同佛堂。而香港山有官富山，即今日九龍後一大片山脈。
嘉慶十五年，為禍香港同新安一帶海域嘅最大嘅海賊張保仔投降。雖然張保仔投降，唔少佢嘅手足都接受招安，但張保仔仍然好多部下唔受呢套，海賊仍然橫行，到香港殖民地時期都重有。張保仔以佢經驗，幫清廷打其他海賊。
英人喺去省城途中，會經過香港補給，成為佢睇中香港做殖民地原因。而1839年嘅鴉片戰爭，就係大清割香港畀大英嘅序幕。1841年到1997年係香港嘅殖民地時代，香港三大區分批由大清嘅新安縣九龍司，轉做英國嘅香港殖民地。
英人來省城做生意，無批准係唔可以上岸，所以佢哋都會住喺船上面，或者去澳門。今日香港仔一帶，有唔少水上人，亦有本地同客家村，好似香港圍，係英人補給之處。唔少唐人都會同英人打交道。香港名人周壽臣嘅阿爺就係村民之一。
1810年代中，英使想去北河進見皇帝，總共坐四隻船去。其中兩隻船，亞嘑士地號同孻也號載住譚夏士公爵同欽差人員，另外兩隻英國東印度公司緝私船，地士加佛里號同硯威士地機度號，載住頭等寶星士丹頓同書寫通事。
1833年，因為英國畀東印度公司嘅200年對華貿易專利屆滿，英國打算畀各商人自由來中國做生意。1835年1月22號，英國帆船亞機利號船主馬當路去澳門途中遇強盗擄人勒索銀五百，左副商務大臣二律求救督憲，幾經波折，唐官知道事關人命，2月26號救返啲人，喺交畀羅便臣。
1837年，大清皇帝下禁洋藥，凡係賣洋藥嘅商人都要走。9月29號，省憲督撫要二律凡洋船載洋藥都禁入口，二律答話佢呢個唔係欽差搞得掂。1837年11月，二律接到理藩院彭夏士頓文書，以後寫畀撫憲嘅信，都唔會有稟字。
紥係銅鑼灣嘅蔑連，聽到之後即刻坐戰船上虎門龍吉。龍吉度有水師提督關天培，派人話二律不恭，戰船無故灣泊龍吉有違和約。龍吉就話佢來質問做乜查英船，藐視英廷，辱佢。重話東印度公司約滿，今後英船由英國皇家保護。
1839年3月，中國欽差林則徐通告行商洋商，賣洋藥者死，一定要交晒洋藥出來。3月21號，在省洋人唔可以去澳門，唔准書信。又由黃埔派兵去十三行。二律正去營救，交晒啲洋藥出來，立約不賣洋藥，最先畀英商去澳門，但係英商唔放心，去晒香港。
道光十九年，1839年7月7號，英國船卡拿敵號同埋孟稼羅號嘅水手喺尖沙嘴上岸，因故打死鄉民林維喜。事緣水手強行同鄉民索酒鹽，呢件事亦都叫林維喜事件。呢件引起在港英人議論紛紛。當時欽差林則徐要求英國商務欽差義律交出兇手，重即刻來香港。
但係8月23號，義律堅持用大英刑法，喺科威利林號，查明其中兩人有上岸搞事，判佢哋返英國做苦工三個月，罰銀十五磅，另六人搞事兼殺人，罰佢哋返英國做苦工六個月，罰銀廿五磅。喺中國界內，用英國刑法，林則徐好嬲，即刻喺香山嚴示，任何人連澳門都唔畀人供糧畀英人。
9月4號，英軍喺九龍山炮台附近海面突襲大清水師，大鵬營參將賴恩爵，指揮水師同官涌同尖沙嘴炮台官兵御敵，打退英人。九月嗰陣英兵船和利智號船主士蔑同省督，想喺全璧上落貨。11月3號，因為要傾呢件事，廿九艘船喺全璧下，炮臺之間。
1840年1月14號，中國皇帝下命唔准保護英商，唔准幫佢轉貨入來。之後，英國皇家同東印度公司傾好派船打省城。6月有兵船15艘，輪船4艘，渡河小船25艘，同埋4000步兵。由頭等寶星伯麥睇住。義律要開賠償，否則開戰。
因為珠江口封咗，佢哋轉去打廈門，再打焦山、汀海，封寧波。因戰書無唐官送到北京。於是7月底義律發大隊北上，8月5號去到北河口，好近北京，先有人處理。祈善拖延叫佢哋去返廣東解決，林則徐因禍延他省免職，而祈善就做咗兩廣總督，諗計拖住。
1月25號，頭等寶星畢拉同英國官員坐英國兵船修路化號抵港，喺摩星嶺昇旗。畢拉做陸路提督，而卑林馬做水師提督。商務大臣二律做總督兼全權欽差，重燃炮致賀。1月30號發文通知居民，以後香港歸英國，居民受英國保護，亦可以保留自己習俗。
另一方面，中朝皇帝1月27號重未肯覆。祈善想設法補鑊，但係畀皇帝召返京問話。條約始終無着落。2月26號，英兵又再進攻虎門，攻向省城。大清數埠既失，皇帝震怒，祈善正法。楊欽差接手，但一樣搞唔掂，省城陷。
後尾道光卄二年九月卄四，即係1842年10月27號喺南京立和約，中朝由耆英、伊乍浦代表，英延由欽差璞世爵代表，先至正式將香港讓畀英國。重有准英商喺省城、厦門、福州、寧波、上海等埠貿易。燒洋藥就再賠銀六百萬，賠累英商倒盤銀三百萬，英軍伙食費一千二百萬。
所以，英欽差頭等寶星璞世爵，就做咗港督，兼且係北京全權大臣，駐喺北京。而二律就做副，代佢喺香港做嘢。不過二律無幾耐就要返鄉下，由尊士頓頂上。佢即刻喺香港喊冷賣地，但理藩院話全璧和約未妥，唔可咁做。叫二律去省城。
大清道光廿一年辛丑歲，即係1841年，因為響第一次鴉片戰爭裏面，大清打輸畀英國，英國人就喺當年1月26將號將香港島屬領，後世稱為「香港開埠日」。而之後嗰年，大清就迫住簽《南京條約》，將香港島割咗畀英國。
香港島喺英人接收時有好多條村。大村有香港、黃泥涌。細村有鶴嘴、柴灣、土地灣、大潭、田灣、灣仔、大潭叾、裙帶路、黃麻角、掃捍埔、石澳同薄扶林。港口市集村有赤柱、筲箕灣同石排灣。多數都係本地人村，亦都有少數客家人村，總共有田地400英畝。
九龍仍喺新安縣境。因爲香港城越來越繁盛，連帶九龍亦多咗人。來自五華等地嘅客家人，搬到九龍開村。當時香港城同省城等地，需要大批石材建城，九龍諸多石山，客家人開成爲石塘，供諸四方。當中以九龍四山最出名。四山卽係牛頭角、茜草灣、茶果嶺同鯉魚門。
一八九九年，當時香港總督係卜公，打算喺一八九九年四月十七號，喺大埔正式接收新界。在此之前，香港政府就同新界鄉民見面，以便接收。鄉民唔清楚接收後政策，從而憂慮，而香港政府未及時息疑，令鄉民不安。加上警察喺屏山高處度起警局，屏山鄉大族鄧氏，甚不滿此舉破鄉風水。
屏山鄧族就組織武力反抗，後得廈村鄧族同錦田鄧族加入。佢哋亦請新界各約其他大族加入，其他人質疑有無必要反抗，不表支持。況且佢哋之間有猜忌，各鄉亦怕大族會乘機攻村，有啲只肯捐錢，有啲會派部份人，有啲就唔肯參加。
十八鄉因爲鄰近屏山廈村，畀兩鄉迫住加入，唔係搵人洗劫佢。大埔南部嘅翕和約，縱然受威脅，堅拒參與，因此日後不能阻止警察入大埔。屏山同廈村，亦搵埋喺東莞雁田同懷德嘅近族幫手。一九九八年四月十號，喺元朗太平公局做司令部。
新界六日戰，由四月十四號打到四月十九號。主要戰場喺太埔、林村、八鄉。英國多次戰事失誤，人數遠少於鄉勇。相反，鄉勇戰術運用得宜，數陷英軍於險境。若非英軍武器精良，火力威猛，兼且鄉勇武器落後，否則傷員會大增。
戰事之後，各方亦速速和解。香港政府亦無追究。四月廿一號撤軍一半，月尾完全撤走。雖然當時輔政司駱克有反對咁做，呢個係卜公決定，快啲將事丟淡。而香港政府同鄉民，亦當無件事發生過咁，好快就囘復平靜。按傳統，香港政府起用各族士紳，間接統治鄉民，就算原本東莞鄧族話要搞事，都畀本地鄉民拒絕。
1866年經濟危機，港英政府陷入財務泥沼，滙理銀行為港府提供10萬港幣緊急貸款。港府馬上授權滙理銀行處理香港政府嘅對外支付，重賜佢發行港幣待遇。擁有發鈔權後十年，滙理銀紙發行量佔四大英資發鈔行嘅51%，超過擁有30年發鈔歷史嘅東藩滙理銀行四倍。
1866年，滙豐喺日本橫濱開設分行，成為日本政府嘅咨詢顧問。1888年，滙豐泰國分行成立，成為泰國第一間銀行，並喺泰國發行首批銀紙。香港上海滙豐銀行最初係為在華嘅外國企業提供金融服務，雖然佢成立初期已經喺全球建立分行以及代理行網絡，但係主要業務依然喺中國以及亞太其他地區。
1874年清廷喺台灣修建國防工事，各國銀行得滙豐唔怕得罪日本政府，但要求「台防借款」年息15%，而市場公開發行嘅債券平均年息只有8%。朝廷起淞滬鐵路、左宗棠西征、甲午戰爭等等，都必須向滙豐貸款，令佢成為清政府最大嘅債權人。
到1900年，滙豐喺遠東其他地區，包括印度、新加坡等地設立分行。1911年後，滙豐取得中國關稅、鹽稅嘅收存權。到咗20世紀初，滙豐已經成為遠東地區第一大銀行，由滙豐經手買賣嘅外滙經常佔上海外滙市場成交量六至七成。
1991年，滙豐銀行母公司滙豐控股成立，香港上海滙豐銀行股份轉移至滙豐控股股份，香港上海滙豐銀行就由滙豐控股全資擁有。喺之前，滙豐喺世界各地已成立幾間附屬公司，佢哋升為滙豐控股嘅子公司。1994年，香港上海滙豐銀行喺馬來西亞嘅業務轉移至喺當地註冊成立嘅馬來西亞滙豐銀行。
喺2019年至2020年，香港反送中運動同國安法爭議入面，香港滙豐銀行一啲決定配合咗政府嘅決定，包括凍結或者取消抗爭者／抗爭組織嘅嘅銀行戶口，施壓要求解僱一啲反送中嘅外判員工，刊登廣告批評反送中示威者暴力同埋支持國安法等，因而受到一啲非議。
有利銀行，最初叫印度倫頓中國三處匯理銀行係英國皇家特許銀行，1853年喺印度孟買創立。1854年，有利銀行喺上海開分行，香港分行喺1857年開業，係第二間喺香港開業嘅銀行。1858年，有利銀行總行搬咗去英國倫敦。
有利銀行係喺香港銀行體系起住重要作用嘅一間英資銀行，1862年獲准發行港元銀紙。喺一段長時間裏面，佢一直係香港三大發鈔銀行之一。1892年，該行改組並放棄發鈔特許，並改名為有利銀行，以有限公司註冊。1912年，有利銀行出返銀紙，直至1974年後至停止。
，有時讀做「勵事 」，又寫做利市、勵事，中國北方叫做紅包、紅封包，即係紅色封包住嘅錢，係種禮物，紅色喺中國文化代表喜慶。喺過年、結婚同生日等喜慶場合送錢做禮物都會用到，而喺呢啲場合送利是畀人係中國傳統嘅習俗。
相傳送利是嘅習俗，喺好耐以前就流行，但嗰時啲人不過係以寓意吉祥嘅鮮紅色紙，包住一張寫滿祝福字句嘅字條，送畀親朋好友，以表心意。到咗大概300年前，啲人就改用一張形狀同正方形相若嘅紅紙，包住啲銅錢，封作「利是」。
而第一代嘅利是封，大概喺1900年印刷術開始多人用時，先至出現。當時嘅所謂利是封，做法超簡單，只係紅紙印上黃油，再喺未乾嘅黃油上曬上金粉，效果就好似而家燙咗金字嘅利是封咁，而圖案就多以簡單爲主，再配上吉利嘅字句。
除咗農曆新年之外，喺其他喜慶場合，好似婚禮、新店開張咁亦有送利是嘅習慣。因為賀禮利是嘅金額通常唔少，所以好多人喺收到婚禮請柬嘅時候，會講笑叫佢做「紅色炸彈」，意味住又要拎一筆賀禮出嚟做利是。香港同埋澳門就叫佢做「做人情」。
2004年7月1號，渣打銀行完成咗晌香港註冊嘅手續，將渣打銀行香港分行、Manhattan Card Company Limited、Standard Chartered Finance Limited、Standard Chartered International Trade Products Limited 同埋 Chartered Capital Corporation Limited 嘅業務注入歸納晒入嗰年3月晌香港註冊嘅渣打銀行有限公司，立法會亦已經修訂法定貨幣紙幣發行條例，將渣打銀行嘅發鈔權畀咗渣打銀行有限公司。
中國銀行有限公司係一間響香港註冊嘅持牌銀行。佢係香港三間發鈔銀行之一，亦係香港銀行公會輪任主席銀行之一。以資產同存款來計，係香港第二大商業銀行集團，響香港有近300間分行同埋400幾部自動櫃員機／存支票機。
按《廣東通志》內《新安沿海圖》，扯旗山原名係硬頭山。佢有亦有唔同嘅名，按香港島北以前有個地方叫紅香爐，所以又叫爐峯。而英人開埠初時，叫佢屬領山，之後又叫佢做柯士甸山。最後英文名通用以維多利亞女王命名，叫做維多利亞山，當時譯域多厘山，或域多利山，英文用到而家。
青馬大橋採用雙層設計，橋嘅露天上層係3線雙程分隔快速公路，有蓋嘅下層就係2條港鐵東涌綫同機場快綫嘅共用路軌，同2條喺緊急時使用嘅單線行車道路。1992年5月25號開工，使咗港幣71.44億。條橋連同青嶼幹線其餘部份，喺1997年4月27號開幕，由前英國首相戴卓爾夫人主持。
喺會展搞嘅活動唔單止有維多利亞港景色襯托，更因為佢鄰近市中心嘅位置畀到參與活動嘅人士近距離感受國際大都會嘅魅力。會展中心鄰近兩間五星級酒店，包括君悅酒店同萬麗海景酒店，同區內亦有接近六千間酒店客房，所以令旅客來往會展好方便。
1994年至1997年，會展耗資48億港元進行第2期擴建，嚮維多利亞港上一個面積6.5公頃嘅人工島起會展新翼，建築面積因而加倍。會展新翼屋頂以4萬平方呎嘅鋁合金造成，形狀似一隻飛鳥。1、2期會展之間以1條110米，橫跨海面嘅架空行人道連接。
為應付日後需求，會展喺2006年開始將第一期同第二期之間擴建，提供額外19,400平方米展覽場地。因為受到灣仔發展計劃第2期受阻嘅關係，擴建部分並冇填海，而係以反傳統由上而下「倒吊」式興建，重要用相等於興建中環國金二期嘅2.
葡撻，又叫葡式奶油撻、焦糖瑪琪朵蛋撻、葡式蛋撻，係一種小型嘅奶油酥皮餡餅點心，係蛋撻嘅一種，焦黑嘅表面係佢嘅特徵。通常喺葡萄牙同葡萄牙語圈國家或者係有好多葡萄牙移民嘅國家及地區搵到。葡撻嘅葡語名意思係牛油糕點。
葡撻最早由19世紀葡萄牙里斯本貝倫區熱羅尼莫斯修道院嘅修女發明，1820年代修道院閂咗。喺1837年開始，啲蛋撻喺世俗餅店Casa Pastéis de Belém有得賣，因為店面位於里斯本貝倫區，嗰度賣嘅蛋撻叫白冷撻。
1989年，英國人安德魯·史斗將葡撻帶咗嚟澳門，改咗用英國嘅奶黃餡同少咗糖嘅份量之後，就變得好出名，而且做咗澳門好出名嘅小食。1989年安德魯喺路環撻沙街一號開咗間安德魯餅店，係葡撻嘅鼻祖。之後佢嘅分店開到兩岸三地、日本、泰國、菲律賓及韓國，而且跟佢做嘅人都唔少。
1990年代尾，香港嘅葡撻係喺澳門改良之後，由肯德基將佢傳咗入香港，做咗香港喺港式蛋撻之後第二種外國嚟嘅點心。肯德基同時亦將葡撻傳咗去台灣，令到葡撻喺香港同台灣曾經係熱門嘅甜品，好多葡撻專賣店好短時間大量開鋪，連肯德基都趕上爾個熱潮，葡撻一時間變咗熱門商品，甚至一路導致蛋價上揚，雞蛋供不應求，但熱潮亦好快退卻，甚至爾家被視為有好多反式脂肪嘅唔健康食物，好多餅店都唔再賣葡撻。
西多士係一種源自歐洲嘅麪包食品，到家已經喺美洲同埋亞洲都好普遍。製法係將蛋、奶，或者再加入果汁同埋調味料打成漿液，將麪包浸入漿液之後，再撈起放入油裏面，煎或者炸到金黃色製成。食嘅時候通常會喺表面加上牛油、糖漿、忌廉、糖、果醬、香草甚至生果。
西多士嘅出現相信同早年嘅人唔想嘥嘢食有關，於是就將食剩而變到唔新鮮嘅麪包，加入雞蛋煎至金黃色後竟然變得美味，就噉產生咗呢種食物。其後西多士更加入唔同嘅調味料同埋水果，令到西多士成為可口嘅食物。後來唔單止喺歐洲普及，更加傳入北美洲同埋亞洲，成為一種普及食品。
西多士係北美洲同埋歐洲部份地區常見嘅早餐食物，主要作為早餐或者下午茶嘅茶點。西多士亦都可以加上雪糕而成為一道甜品。歐洲同埋美國嘅西多士做法相似，歐洲常見嘅西多士主要使用法國麪包製作。當麪包浸入蛋汁之後，就會放入煎鍋用油輕煎，令到麪包兩面呈現淡淡嘅金黃色。
臺灣稱為法式吐司，主要使用吐司麪包或厚片吐司製作。一般將吐司雙面沾上蛋汁後，用平底鍋輕煎兩面至金黃色。如果使用厚片吐司，通常會切成塊狀裹上蛋汁之後油炸，令到吐司內酥鬆外香脆，然後切成方塊狀上檯。上檯之後會淋上煉乳、蜂蜜。
西多士傳入香港成之後，揉合咗中西方嘅飲食文化，轉變成另種特色茶點，成為港式茶餐廳最受歡迎嘅早餐同埋下午茶小食。同傳統歐美西多士嘅大分別，係麪包唔係輕煎而係用油炸到金黃香脆。最常見喺用一塊西多士上檯，有啲茶餐廳會用兩塊西多士中間夾花生醬，有啲會加上芝士、火腿同埋香蕉。
香港ViuTV嘅飲食娛樂資訊節目《今晚趁熱食》，喺第6集「美味攻略」嘅環節，介紹過西多士金黃脆秘技，方法係用鴨蛋取代雞蛋，再加入椰漿、肉桂粉同埋鮮橙汁打成漿，用麪包醮透之後油炸，製作成嘅西多士色澤會更金黃、口感更香脆。
檸檬茶喺香港嘅茶餐廳中經常作為餐飲，亦可以係奶茶或咖啡之類，一般套餐收大概港幣20至30蚊，有時候係加錢配嘢飲嘅。如果淨係叫嘢飲，要收一個較貴嘅價錢，大概港幣7至15蚊不等，用來吸引一啲客人點較高價格嘅餐點同避免淨係叫一杯嘢飲而佔用佢哋嘅地方。
咖啡因係種黃嘌呤類生物鹼，亦係世界上最廣泛使用嘅中樞神經興奮劑。過60種植物嘅果同葉道都有咖啡因，其中常見嘅包括咖啡、茶同唂咕三個屬嘅植物。提取植物入面嘅咖啡因經常用浸出嘅方法。提純好嘅咖啡因係白色固體，有啲苦。
葛蘭素史克股份有限公司後總部喺英國倫敦嘅全球第三大嘅藥廠。葛蘭素史克係一間覆蓋抗感染、中樞神經系統、呼吸科、腸胃／代謝、腫瘤同疫苗領域嘅研發公司。佢同時又處於領先地位嘅口腔衛生保健，營養嘢飲同一尐非處方藥。
作為世界上第三大嘅藥廠，葛蘭素史克2005年嘅銷售有成216.6億英鎊，純利潤有69億英鎊。葛蘭素史克喺全世界請咗大概110,000名員工，市場銷售人員佔40,000名。總部喺英國倫敦布倫特福德嘅GSK House，而美國總部喺賓夕凡尼亞州費城同北卡洛萊納州嘅三角研究園。
2011年6月7號，葛蘭素史克藥廠生產嘅抗生素「安滅菌」，被SGS驗出含有塑化劑DIDP。藥廠話，喺台灣嘅產品都經衛生署驗過合格，但係會將產品畀原廠同第三方單位驗。香港衞生署亦驗到塑化劑DIDP，要求回收落架，唔係就撤牌。
早喺哥倫布發現美洲大陸之前，瑪雅人同阿斯達人成日攞嚟整佢做果汁。由於佢啲籽喺嗰時屬奢侈品，所以當地人攞佢做錢。16世紀前半通過中美地峽傳到墨西哥，之後傳到印加而變成飲料用途。16世紀中葉，西班牙王國入侵美洲時識咗呢樣植物，隨後喺16世紀尾喺西班牙開咗全球第一間朱古力廠。
維他奶豆奶由創辦人羅桂祥博士研製。羅桂祥希望能夠為香港一般家庭提供一種又平、蛋白質又豐富嘅嘢飲，用嚟代替價格貴啲嘅牛奶。有「中國之牛」稱號嘅大豆，含有豐富蛋白質、價錢又平，羅桂祥認為由大豆製成嘅豆奶，可以成為牛奶替代品，因此研製出維他奶。
維他奶豆奶於1940年4月3號面世，首間維他奶工廠位於香港島銅鑼灣記利佐治街，首日只賣出 6 支豆奶，賣港幣 6 仙。維他奶早期係由售貨員踩單車逐戶派送，加上早期維他奶冇經過消毒殺菌處理，產品容易變質，要即日飲，因此未受消費者歡迎，戰前每日大概賣到1,000支。
日治時期，維他奶工廠停工，香港重光後工廠恢復生產，並喺1950年搬去香港仔黃竹坑，除每日派送外亦透過零售商分銷方式銷售，1953年起，維他奶改以高溫加熱殺菌處理，唔使冷藏貯存，銷量開始大增，至 1950 年代中期已達每年1200 萬樽。
最初維他奶推出嘅豆奶冇加工，1962年加入麥精維他奶，同年喺九龍觀塘工業區起新廠房。1987年新界屯門廠房落成，並成為集團總部。1994年3月30號，維他奶集團正式喺香港聯合交易所上市，首日股價大概 1.
早期嘅維他奶以闊口牛奶樽售賣，後來改為裝汽水嘅玻璃樽。1975年首度從瑞典引入利樂包裝鋁箔紙包裝保鮮設備，加入 250 毫升嘅紙包裝，並以超高溫消毒，令產品可以擺多個月。1976年維他奶以「維他」牌子，推出一系列果汁飲品，其後又喺1979年推出檸檬茶同菊花茶等飲品。
由於維他奶推出時一直標榜自己嘅健康形象，以「點只汽水咁簡單」嘅口號作招徠，故此唔少校規比較嚴嘅學校亦破例畀維他奶喺學校小賣部寄賣。喺學校賣嘅維他奶一般係玻璃樽裝。喺寒冷嘅冬天飲小賣部賣嘅熱維他奶，係唔少香港人嘅童年回憶。
喺1970年代，廣告人紀文鳳為維他奶創作新廣告口號，佢初時用自己嘅口頭禪「我唔簡單嫁」寫咗「唔止汽水咁簡單」，嚟話畀人聽維他奶比汽水更健康，顧嘉輝創作廣告歌時，負責填詞嘅黃霑建議將「唔止」改為「點止」，話唱出來會更響亮，結果廣告大受歡迎，「點止汽水咁簡單」更成為日常用語。
維他奶廣告嘅路線開始比較創新大膽。喺1990年代後期，維他檸檬茶用過維園阿伯做電視廣告嘅主角。喺2000年嘅電視廣告入面，維他奶用復古嘅教育電視風格嚟幫一啲上一代常用嘅詞，例如「搭訕」、「凍柑」等等嘅非正統字典解釋嚟吸引後生仔注意。
2002年，維他純蒸餾水嘅廣告，就用咗律師同埋「波士」嚟做主題。喺2003年，維他奶出咗新口號「維他奶至緊要得你開心」，電視廣告就用咗偷拍手法，當顧客拎起一包特製嘅道具維他奶嗰陣就會發出笑聲，嚟話畀觀眾知維他奶為顧客帶嚟歡笑。
1995年12月至1996年2月期間，有3名顧客飲咗未過期嘅麥精維他奶，發現有酸味，在傳媒報導事件後，維他奶嘅深圳廠房停產以及回收全部8百萬包紙包豆奶產品。但其後仍然有兩名顧客發現維他奶產品有酸味，結果維他奶香港屯門廠房亦全面停產，並回收所有包括豆奶及其他飲品。
事件發生後，香港衛生署對維他奶進行多次抽樣檢驗，喺51個樣本中，細菌含量以及各樣成份都冇超出標準，但為咗維持消費者嘅信心，維他奶決定請瑞典籍專家去香港廠房作詳細調查。調查發現問題源自包裝機，為確保產品質素，維他奶要將成條生產線拆除及重新組合。
陽光係香港一個飲品牌子，屬可口可樂公司。佢響1984年開始出紙包飲品，包括檸檬茶、荳奶同果汁飲品，係嗰時香港兩大紙包飲品牌子其中一個。隨住2010年代頭，可口可樂公司響香港主力推銷另一個國際牌子飛想，陽光呢個牌子經已好少做廣告宣傳。
陽光響1980到1990年代曾經大賣廣告，廣告口號係「邊度都有陽光」，當中最經典嘅廣告係1987年嘅陽光檸檬茶電視廣告，由鄭伊健主演，廣告歌《如果...陽光》就由盧昭明主唱。另外曾經演出過陽光電視廣告嘅演員重包括梁藝齡、樊亦敏、譚凱欣、何嘉莉、方力申、張柏芝同黃宗澤、何思諺、李拾壹同陳蕾、Dear Jane同蘇皓兒等等。
陽光喺推出初期係將類似實物嘅素描圖印喺個包裝面度，而且有幾條橫線作為背景，1990年代初期改咗版，但係除咗係個盒背景嘅橫線改斜線之外就冇乜太大分別。喺1997年推出嘅包裝設計就同以往兩個版本完全唔同，代表飲品味道嘅生果同品牌字體都改成卡通化。
喺中學會考開設之前，英文中學嘅公開試都係香港大學舉辦，分別係初級試、高級試同埋港大入學試。佢哋嘅主要目的係篩選學生入港大，學生報考科目少，未能全面考核中學學業成績，唔係理想嘅中學畢業考試。1932年2月2號，教育局議決設立中學會考，以取代呢三種考試，而中學會考繼續由香港大學主辦。
港大嘅全港中學畢業會考喺1935年6月首次舉行。呢個中學會考係為英文學校第一班學生而設。會考及格生分為及格及優等及格，及格者獲發會考證書。香港大學又以中學會考作為入學試，錄取成績達到港大各學院要求嘅考生。
皇家視學官賓尼喺1935年發表香港教育報告書，建議學生早一年考會考，令有意考上大學嘅學生，會考後有一年時間預備，又建議應該由負責中學教育者辦理會考。1936年7月13號教育局會議接納建議，以新嘅第二班中學會考取代港大嘅第一班中學會考。
於是教育司署由英文學校視學官同埋中學校長組成中學會考委員會，舉行香港中學畢業會考，1937年6月26號首次開考。港大亦喺同年舉辦最後一屆第一班中學會考，1938年起，港大自行舉辦入學試，獨立於會考。當時考生大多數係官立或政府津貼英文中學嘅學生，私立英文中學就只有幾間獲准派學生應考。
由於中文中學學制由六年制改為五年制，新學制第一屆中五生同埋舊學制最後一屆高中三生，1965年一齊應考中文中學會考。兩批學生考同一試卷，而命題以新舊制都有嘅課程為標準。呢年會考證書只有一種，不過舊制高中三生證書上加印識別，以便直接報讀大學，而新制中五生要讀一年預科至可以升大學。
1968年，中英文中學嘅會考分別改名為香港英文中學會考同埋香港中文中學會考，科目成績只用等級，唔再將等級分為「及格」、「不及格」等類。以前考生要攞五科「及格」以上至獲發會考證書，重要包括數組科目，未達要求者俗稱「落第生」。
落第生冇會考證書，令日後升學求職都有困難，而歷年都有唔少考生落第。有啲考生即使有五科以上合格，甚至有八科合格，但因為未能喺某組科目內取得一科合格，仍然被當作落第。會考嘅種種問題，令當時公眾對會考存廢作出唔少議論。
1971年政府公佈將香港英文中學會考委員會同埋香港中文中學會考委員會，合併為香港中學會考委員會，主辦1972年及1973年嘅中英文中學會考，並喺1974年將佢哋合併為香港中學會考，考生可以選擇應考英文或中文卷。
1976年會考，除咗英文科，所有科目課程合併完成。而英文科就一直保持兩個課程，兩者深淺唔同，直至2007年英文科改革為止。1974年會考亦將原本嘅中國語文科，分拆為中國語文同埋中國文學兩科。當時考生各科應考語言會註明喺會考證書上。
1977年，香港考試局成立，並喺1978年接辦香港中學會考。1983年考生係歷屆之冠，有172,321人報考，其中應屆中五生得9萬左右。呢年考生人數龐大，主因係重考生驟增。香港中文大學當時打算推行「暫取生」措拖，按中學會考成績畀暫取資格。
1980年起，考生可以喺個別科目用計數機。考評局准用計數機，會印上「H.K.E.A. APPROVED」或「H.K.E.A.A. APPROVED」標籤。1987年開始，考生可以報考科目由九科增至十科。
會考通常定喺每年3月至6月舉行，主要科目考試會喺4至5月進行，而5至7月初就舉行中、英文及普通話口試。考試成績一般會喺八月第一或第二個禮拜三公佈第一次收生結果公佈後嘅下一個禮拜三）。2007年，香港中學會考提供39個科，考生最多可以報考10科，而大部份日校考生報考6至8科。
除咗中文、英文、法文、中國歷史、中國文學、英語文學、普通話、英文文書處理及商業通訊、佛學呢9科外，其餘科目嘅試卷都可以揀用英文或中文考。兩種語言嘅試題、評分要求同埋分級標準相同，應考語言唔會列喺成績通知書同埋考試證書上。
考生憑香港中學會考成績，可以循中六收生程序，入讀官立、政府津貼學校嘅預科課程，又或者直接報名入讀直接資助、私校預科課程。無論揀乜嘢學校，學生都會喺中七參加香港高級程度會考，並以呢兩個考試嘅成績喺大學聯招下申請入讀大學嘅全日制課程，呢個係一般文法中學教育制度下嘅學生入大學嘅途徑。
考生嘅會考成績同埋校內操行係申請預科課程嘅最大考慮。理論上只要「喺嗰屆會考或以前，語文科以外嘅科目攞到唔少過4科合格，或3科合格但5分以上嘅成績」，就可以申請預科學位。每年會考大概有8萬名應屆日校考生、重讀中五嘅考生同埋自修生，當中大概5萬幾人成功考獲上述成績，然而，由於中六嘅日校學額大概得3萬個，所以相對嚟講，會考分數偏低，或校內行為有嚴重偏差嘅學生升中六會有困難。
雖然每年考獲14分以上嘅應屆考生人數比實際嘅中六學額數目少，但因為個別科目成績、操行、選科及其他因素等，每年有部分考生攞到14分但升唔到預科，佢哋大多會選擇重讀中五或以其他方式進修。另外，除分數以外，學校亦可以自訂個別嘅最低入學條件，最常見係兩科語文及數學科及格，有啲學校亦要求英文科要達到第3等或以上。
喺會考考獲最好六科成績合共14分嘅考生，可以喺中六收生程序嘅第一階段向原校申請升讀中六，若果未能喺原校升中六，可以喺第二階段去其他學校申請入讀中六或到各區聯合招生中心申請其他學校嘅中六學位。未能喺第一同埋第二階段取得學位而最好六科成績唔夠14分嘅考生，可以喺往後三個階段去重有學位剩嘅學校申請入讀中六。
喺最後一個階段，重未攞到中六學位嘅學生可以參加教育局統一派位，但若果喺最後一個階段前已經冇，或只餘低一間官、津學校有剩餘學位，統一派位程序會取消。去到21世紀因為學位競爭非常激烈，自2006年首次因學額不足取消統一派位以來，只有2007年及2010年實行過統一派位階段。
喺過往中六收生程序嘅最終階段，有「符合最低高考資格」同埋「最好6科要8分以上」呢兩個報讀中六課程最低要求存在，令唔少人對中六嘅正式收生要求存在「最好6科8分以上，包括兩科語文科合格」嘅誤解。但實際上，由於語文科合唔合格同教育局成績積點要求冇直接關係，未能喺嗰屆會考完全符合語文科目要求嘅應屆考生唔代表唔可以升讀預科，喺一啲情況下，學校可以收取符合足夠合格科目和分數，但語文科唔合格嘅考生，但因為報考高考同時亦有「應考高考之前一屆嘅會考或以前，兩科語文科攞到合格成績」嘅規定，嗰啲學生要喺下一年會考嘅語文科攞到相應嘅及格成績至可以繼續升讀中七並參加高考。
由於報名參加高考嘅條件唔會因就讀嘅學校改變，直接資助學校同埋私校雖然唔直接參與中六收生程序，但係除咗平均收生分數比官、津學校低啲同埋喺邊個階段都可以收生以外，收取學生嘅基本成績同官、津學校冇太大分別。
香港大學同埋香港科技大學都要求考生喺應屆高考前嘅會考考獲至少7科合格，香港中文大學更要求考生喺任何一次會考中考獲最少7科合格。自2002年考評局喺兩個考試取消一級二等制以後，加上大學減少喺聯招收生嘅比例，會考成績成為高考成績之後，第二重要嘅收生考量。
另外，擁有6科最佳積分滿分，並喺英文科，以及中文／普通話／法文其中一科達4等／C級嘅應屆考生，更可以直接申請香港大學、中文大學以及香港科技大學嘅學士學位課程，並喺讀完中六之後直接入學，唔使參加高級程度會考，即「中六生優先取錄計劃」，俗稱「拔尖計劃」。
雖然考生未必一定要喺會考中考獲14分至可以升讀預科課程，但事實上，會考考獲13分或以下者，要成功爭取大學學位並唔容易。以2007年會考考獲13分嘅考生為例，佢哋只有大概32.7%可以喺高級程度會考考獲最低大學嘅學位課程入學要求。
由此可見，即使喺會考攞到14分，可以喺高級程度會考考獲大學最低入學要求亦只得大概四成。而且，考獲最低大學入學要求並唔等於一定會被大學學位課程取錄，實際被大學取錄率更低。而事實上，由於絕大部分科目都會計算會考積分作為大學嘅收生依據，因此會考分數較低嘅考生，有唔少會重讀中五或選擇其他升學途徑。
學生嘅會考成績，亦可以用嚟申請職業訓練局各院校又或者其他專上院校開辦嘅文憑／高級文憑、副學士先修班等課程，由於一般成績較好嘅考生大多會選擇修讀預科，所以呢啲課程相對嘅成績要求比預科教育低。但後來因競爭激烈，唔少課程嘅收生分數相對報考高考嘅最低要求為高，甚至出現部分專上院校以資助等手法，招募成績一般能夠升讀預科嘅學生。
香港中學會考證書被視為香港中學畢業生揾工嘅正式文件。喺香港考試及評核局安排下，英國劍橋大學考試委員承認大部分會考科目嘅成績，喺香港中學會考各科攞到C級或以上，等同英國普通教育文憑海外考試合格。然而，喺2007年11月由英國國家學術及專業資歷認可資訊機構發放嘅調查報告指出，香港中學會考若果同英國普通教育文憑海外考試作等級分佈比較，香港中學會考明顯比英國高出一至兩個等級。
例如，喺香港中學會考攞到C級嘅考生，喺英國普通教育文憑海外考試極有可能攞到A或B級成績。但報告同時強調呢個結論淨係喺涉及數學及科學範疇嘅科目基本上成立，而喺人文範疇嘅科目香港中學會考並未有較優勝嘅地方。
2007年至2010年香港中學會考提供39科，考生最多可報考10科，而大部份日校考生報考6至8科。雖然考試科目眾多，學生選科就受制於個別學校嘅規定。然而，個別學校容許學生以自修方式報考該校冇提供嘅科目。
香港中學會考評審嚴格，大部份科目攞到甲等成績嘅比例會限制喺5%以下，而各等級以金字塔形式評分，去到唔合格等級為止，俗稱「拉曲線」或「拉curve」。所以一般學生喺呢類考試攞到丙等成績，成績已經算係中上。
而且，喺過去考評局對於應屆高考英語運用科嘅考生成績同佢哋應屆會考成績所比較得出嘅數據，課程甲攞C級以上並喺高考攞到合格嘅比率，遠低過課程乙攞E級並喺高考攞到合格嘅比率。所以雖然社會普遍接受課程甲乙大概有兩個成績等級嘅差距，喺實際英語水平嚟講，兩個課程嘅差距並未能確實反映出嚟。
2007年英國語文考試形式改革，因為考評局認為課程甲係負面標籤學生嘅英文水平，所以一次廢晒兩個課程，改為統一課程。但為遷就原本只有課程甲水平嘅考生，新課程嘅整體難度比起舊課程略為調低，咁令唔少學校擔心考生嘅英文水平，唔足以應付比會考深好多嘅高考英語運用科，於是將收生要求嘅英文科最低要求，提升至第三，甚至第四級。
小組討論有5分鐘時間準備，比以往兩分鐘多，要閱讀嘅資料亦較多。個人對答就係新環節，要求就先前討論嘅話題，對考官嘅一項提問作出一分鐘回應。校本評核係新項目，學生喺學校要對讀過嘅書或睇過嘅片段或電影等寫報告，以及回答老師嘅提問，老師會就學生嘅表現作出評核，分數佔全科15%。
1986年，會考英文科課程甲同埋課程乙首次加入聆聽考試。嗰時聆聽測驗係喺裝有無線感應迴線系統嘅試場舉行，考試局向考生供應聽筒。課程乙嘅考生眾多，有超過十萬人，安裝同埋維修器材要唔少錢，令有器材嘅試場唔夠用。
課程乙聆聽考試，因此要連續兩日舉行五節，第一日三節，第二日兩節，試卷亦要設五個版本。各版本間考生整體分數難免有明顯差距，需要進行調整。課程甲因考生人數少，聆聽考試唔使分節。1995年起，課程乙聆聽考試交由電台廣播，考生自備耳筒收音機應試，所有考生可以同一時間考試。
咁做亦係要預備1996年英文科嘅新課程，原本嘅聆聽卷改為聆聽、閱讀和寫作綜合卷，唔適宜再採用多種版本。1995年嘅聆聽考試由香港電台第二台、第四台、第五台播放，1996年到2002年由第四台播放，2003年起由第二台播放。
考評局喺2005年5月宣佈，2007年會考中國語文科評級方法會由以往嘅全常模參照改為水平參照。考評局取消26篇範文，畀各間學校老師設計合適學生程度嘅課程。換言之，2006年係最後一年用範文設題考問學生。
2006年以前嘅會考中文科有兩份卷，卷一係作文及語文運用，卷二係閱讀理解和讀本問題，每份卷兩個鐘，各佔總分50%。一般嚟講，因為題數所限，每次考試通常只會揀大概10至15篇範文提問。呢26篇範文由1993年會考開始用，有13篇文言文，13篇語體文。
校內評估亦係新加入嘅環節，呢個係以喺學校嘅閱讀報告或參加語文朗誦活動等為評估項目，佔全科15%。評分方面喺水平參照下，共分1至5*，以5*級最高，1級最低）。改革後嘅課程會喺以後嘅中學文憑考試中繼續用。
取消範文嘅做法受教育界人士猛烈抨擊。佢哋話學生要學好中文，背誦優美範文唔少得。考試取消範文，即使教師講授文章，學生以「不考不讀」心態應付，唔會深入研讀。而改革後加入口試、聆聽卷，令中文學習變得零碎，學生只著重應試技巧，唔注意鑽研語文，以致中文程度日趨低下。
各級所對應嘅積分，係為中六收生程序及香港高級程度會考報考資格而設。積分由1991年開始用，配合教育署同年開始實行嘅中六收生程序。呢個程序係要確保所有中六學位都可以分配畀合資格學生，不致於出現學位空缺情況。
自1987年開始設有十科報考機制以來，除咗1989年同埋2011年冇考生攞到全科A或5*級之外 ，每年都有至少1位學校考生可以喺報考嗰10科都攞到A或5*級成績。而唔少傳統名校，亦視之為一個具指標性嘅基準。
採用一級二等制，每級細分為A、A、B、B等，一直至F嘅12個小等級。實行呢個制度，係因為1990年大學聯合招生辦法成立，大專院校想根據中學會考成績，有條件取錄經聯招報讀學生。第二年香港高級程度會考亦由原本一級三等制，改為一級二等制。
初頭，考評局明令閱卷員唔可以將評卷參畀學生。喺評卷參考封面，都印有中英文嘅呼籲，叫閱卷員「在任何情況下均不得容許本評卷參考落入學生手中」，對學生請求「應嚴詞拒絕」，避免學生當作標準答案，「以致但知硬背死記，活剝生吞」，偏離「現代教育原則」，又同「著重理解能力與運用技巧」嘅考試宗旨相違背。
每年中學會考都會有事發生，後期不時涉及一啲疑似作弊，又或者試題難度同過往差太遠，過往亦涉及一啲試題用語不當英語、港式通俗口語等），從而引發社會討論，呢啲事喺中學會考逐漸變得家常便飯。喺大部分情況下，考評局唔會作出特別調整。